### Beslutning

Fremsendes til [adresse] og Beskæftigelsesudvalget til behandling i henhold til beslutning i byrådets møde den 23. marts 2022.

Forslag fra SF

Mindst 25.000 mennesker får årligt hjernerystelse i [adresse]. Det anslås at ca. 34 % oplever senfølger efter 3 måneder, men vi ved at tallet er højere. Hjernerystelsesforeningen har beregnet, at det ca. er 1400 mennesker i [adresse], der rammes af hjernerystelse årligt. Det er ikke alle kommuner, der har reelle tilbud til børn og voksne med senfølger efter hjernerystelse. Ramte kan have mange forskellige og individuelle behandlingsbehov, herunder ift. syn, hørelse, energistyring mv. Hjernerystelsesforeningen beretter, at [adresse] desværre er en af de kommuner, der ikke har tilstrækkeligt tilbud til hjernerystelsesramte.

På baggrund heraf foreslår SF:

1. Information: Kommunerne skal have en webside, hvor hjernerystede kan finde information, fx information om hjerneskadekoordinator, kommunale tilbud ved senfølger og link til Hjernerystelsesforeningen.
2. Koordination: Det skal ikke være op til den, der er ramt af senfølger at finde vej til relevante tilbud. Derfor skal der i hver kommune være en koordination i forhold til, hvor man kan få hjælp til at finde det/de rette tilbud. Dermed kan både kommuner og ramte undgå forværring og forlængelse af senfølger efter hjernerystelse. Mange kommuner har allerede en hjerneskadekoordinator, men det er vigtigt, at de også tager sig af børn og voksne med senfølger efter hjernerystelse.
3. MSB og MSO bedes belyse hvilke tilbud og praksis, der i forhold til mennesker med senfølger af hjernerystelse i [adresse].

Forslag stilles af:

SF byrådsgruppe: Anton Bach, Ronnie Thomsen, Elna Krogh og Randi Paulsen (ordfører).

**MAGISTRATSAFDELINGEN FOR SOCIALE FORHOLD OG BESKÆFTIGELSE OG MAGISTRATSAFDELINGEN FOR SUNDHED OG OMSORG**

**Svar på forslag fra SF om tilbud til mennesker med senfølger af hjernerystelse**

### Resumé

Den 10. november 2021 behandlede byrådet forslag fra SF om tilbud til mennesker med senfølger af hjernerystelse. Forslaget blev sendt til behandling i Magistraten i samarbejde mellem Sociale Forhold og Beskæftigelse og Sundhed og Omsorg.

SF foreslår, at der laves en afdækning af tilbud på området, at der etableres en hjemmeside med information om hjernerystelse, samt at der etableres en koordinatorfunktion for borgere med senfølger efter hjernerystelse. Etablering af en hjernerystelseskoordinator eller øvrige serviceløft vil kræve tilførsel af midler eller en omprioritering fra andre funktioner.

Ifølge Dansk Center for Hjernerystelse rammes ca. 25.000 danskere årligt af hjernerystelse. 15-30 % udvikler senfølger, hvilket vil sige, at symptomerne rækker ud over 3 måneder. I [adresse] estimeres dette ud fra ovenstående tal at svare til 200 - 400 tilfælde årligt.

Grundet områdets kompleksitet har koordinering af besvarelsen været tidskrævende, hvorfor besvarelsen fremsendes efter fristen på tre måneder.

### Indstilling

Det indstilles:

At 1) byrådet tager kortlægningen af tilbud til borgere med senfølger efter hjernerystelse i bilag 2 til efterretning

At 2) SFs forslag om information om hjernerystelse på [adresse] hjemmeside tiltrædes

At 3) byrådet tager forvaltningernes belysning af forslaget om en hjernerystelseskoordinator til efterretning

### Sagens forløb

10-11-2021 [adresse]
Fremsendes til Magistratsafdelingen for Sociale Forhold og Beskæftigelse og Magistratsafdelingen for Sundhed og Omsorg med henblik på udarbejdelse af en indstilling, jf. byrådets vedtagelse i mødet den 10. november 2021 om magistratsbehandling af forslaget.

 Sagen bedes tilbagesendt byrådet via Magistraten.
 16-02-2022 Sociale Forhold og Beskæftigelse
Beslutningsforslag besvaret med indstilling fra Magistratsafdelingen for Sociale Forhold og Beskæftigelse og Magistratsafdelingen for Sundhed og Omsorg.
 03-03-2022 Borgmesterens Afdeling påtegning
Fremsendes til Magistraten. Det bemærkes, at indstillingen ikke er fremsendt rettidigt til Borgmesterens Afdeling i forhold til at kunne nå byrådsbehandling indenfor den fastsatte frist på 3 måneder efter byrådsbehandlingen af beslutningsforslaget.
 07-03-2022 Magistraten
Fremsendes til [adresse] med bemærkning, at Magistraten i mødet den 7. marts 2022 anbefaler, at byrådet tiltræder Magistratsafdelingen for Sociale forhold og Beskæftigelse og Magistratsafdelingen for Sundhed og Omsorgs indstilling af 16. februar 2022.
 23-03-2022 [adresse]
Fremsendes til [adresse] og Beskæftigelsesudvalget til behandling i henhold til beslutning i byrådets møde den 23. marts 2022.
 30-03-2022 Social- og Beskæftigelsesudvalget
Beslutning ikke frigivet